Suja, Miroslav, poslanec NR SR (2020-12-03):
Ďakujem za slovo, pán predsedajúci. Vážený pán minister Nagy, v súlade s čl. 80 Ústavy Slovenskej republiky a § 129 zákona o rokovacom poriadku Národnej rady Slovenskej republiky v znení neskorších predpisov dovolím si vám podať nasledovnú interpeláciu. Letecké opravovne Trenčín uzavreli zmluvu o poskytovaní služieb na konštrukčno-technologickú podporu generálnych opráv vrtuľníkov typu Mi-8 a Mi-17. Zmluvu so spoločnosťou JSC Russian Helicopters podpísal 6. novembra v Moskve generálny riaditeľ a predseda predstavenstva Leteckých opravovní Trenčín Ľubomír Galko. Na podpísaní zmluvy sa zúčastnili aj zástupcovia organizácií JSC Rosoboronexport, Federal Service of Military-Technical, zástupcovia štátnej korporácie Rostec a veľvyslanectva Slovenskej republiky. TASR o tom informovala hovorkyňa Ministerstva obrany Slovenskej republiky Martina Kovaľ Kakaščíková a takisto to vyšlo v SME 12. 11. 2020. V zmysle rozhodnutia Rady Európy alebo v zmysle rozhodnutia Rady Európskej únie č. 2014/512/SZBP o reštriktívnych opatreniach s ohľadom na konanie Ruska, ktorým destabilizuje situáciu na Ukrajine v platnom znení, sú pre všetky štáty Európskej únie s Ruskom zakázané všetky obchody a služby, vrtuľníky, aj keď nie sú výslovne určené ako zbrane, sú určite tovarom dvojakého určenia. Na základe týchto skutočností si vám dovoľujem položiť nasledovné otázky: 1. otázka. Predmet plnenia uzatvorenej zmluvy spadá pod vyššie uvedené embargo Európskej únie. Okrem toho spoločnosť Russian Helicoters JSC je súčasťou koncernu Rostec a celá skupina firiem vrátane najvyšších predstaviteľov sa nachádza na sankčnom zozname Európskej únie a USA a spolupráca s týmto subjektom spadá pod embargované aktivity. Ste si vedomý toho, že uzavretím zmluvy došlo k porušeniu embarga? Otázka 2. Bola aktivita pána Galka odsúhlasená zo strany Ministerstva obrany Slovenskej republiky a bola aj konzultovaná z hľadiska rešpektovania platných sankcií s ministerstvom hospodárstva, prípadne Ministerstvom zahraničí Slovenskej republiky? Otázka 3. Z čoho vychádzala aktuálna potreba uzatvorenia tejto zmluvy v čase, keď je dlhodobo deklarovaná obnova vrtuľníkov t. j. nahradenie ruskej techniky, technikou zavedenou v krajinách NATO? Otázka 4. Čo je konkrétne predmetom dohody, ak zoberieme do úvahy, že v prípade civilných verzií je oprávnenou organizáciou, ktorá vydáva certifikáciu pre opravárenské závody a vykonáva ich audit, len konštrukčná kancelária Mil/Kamov a pre vojenské prevedenia Rosoboronoexport, ktorý je rovnako na spomínanom sankčnom zozname? Je predmetom dohody aj výkon opráv vrtuľníkov typu Mi 171? Spoločnosť Cestné a stavebné mechanizmy Tisovec v zmysle uvedeného nariadenia nemohli do Ruskej federácie vyviesť svoje výrobky, pretože tieto boli využívané na ťažbu ropy, resp. na súvisiace potreby s ťažbou ropy, na čo sa tiež vzťahuje embargo. Strata ruského trhu, ktorý bol rozhodujúcim trhom pre odbyt výrobkov tejto spoločnosti, znamená likvidáciu, resp. konkurz na majetok tejto spoločnosti. V hladovej doline sa stratil veľký počet pracovných miest. Uzavretie dohody medzi Leteckými opravárňami Trenčín a ruskými spoločnosťami je porušením rovnakého zákazu, je výsmechom do tváre prepustených zamestnancov a poukazuje na to, že nie všetci sú pred normami Európskej únie rovní. Ďakujem vám za odpovede. S pozdravom poslanec Národnej rady Miroslav Suja. Môžem ďalšie?